สั่งระงับโฆษณาโรงพยาบาลเอกชน ย่านบางปะกอก หลังพบเบาะแสมีการอวดอ้างแจกยาฟาวิพิราเวียร์ฟรี
นพ.ธเรศ กรัษนัยรวิวงค์ อธิบดีกรมสนับสนุนบริการสุขภาพ (กรม สบส.) กล่าวถึงกรณีได้รับข้อมูลโรงพยาบาลเอกชนแห่งหนึ่ง โฆษณาเชิญชวนให้ประชาชนลงทะเบียนรับยาฟาวิพิราเวียร์ฟรี ว่า เป็นการกระทำสุ่มเสี่ยงที่จะเกิดอันตราย เนื่องจากการจ่ายยาฟาวิพิราเวียร์ต้องผ่านดุลยพินิจของแพทย์ เพื่อป้องกันผลกระทบต่อสุขภาพของผู้ใช้ยากรม สบส.จึงสั่งการให้พนักงานเจ้าหน้าที่ของกองกฎหมาย ตรวจสอบข้อเท็จจริงจนพบว่าเป็นโรงพยาบาลเอกชนแห่งหนึ่ง ย่านบางปะกอก โฆษณาแจกยาฟาวิพิราเวียร์ผ่านเว็บไซต์ โดยให้ผู้รับบริการสแกน QR Code ส่งประวัติการป่วยให้โรงพยาบาล จะได้รับยาฟาวิพิราเวียร์ ภายใน 48 ชั่วโมงฟรี มีการดำเนินการจริงโดยมิได้มีการขออนุมัติจาก กรม สบส. รวมทั้งมีโฆษณาอื่นๆ ของโรงพยาบาลที่เข้าข่ายโอ้อวดเกินจริง จึงมีหนังสือคำสั่งให้ระงับการโฆษณาและเรียกตัวผู้เกี่ยวข้องมารับทราบการกระทำผิดตามพระราชบัญญัติสถานพยาบาล พ.ศ.2541 ในเรื่องของการโฆษณา ผิดฐานเป็นสถานพยาบาลกระทำการเผยแพร่โฆษณาหรือประกาศฯ โดยไม่ได้ขออนุมัติ และได้รับอนุมัติจากผู้อนุญาต ต้องระวางโทษปรับไม่เกิน 20,000 บาท และให้ปรับอีกวันละไม่เกิน 10,000 บาท จนกว่าจะระงับการโฆษณา และฐานเป็นสถานพยาบาลกระทำการโฆษณาหรือประกาศ อันเข้าข่ายเป็นเท็จ โอ้อวดเกินจริง ต้องระวางโทษจำคุกไม่เกิน 1 ปี หรือปรับไม่เกิน 20,000 บาท หรือทั้งจำทั้งปรับ และให้ปรับอีกวันละไม่เกิน 10,000 บาทจนกว่าจะระงับการโฆษณา นอกจากนี้ ยังถือเป็นการกระทำผิดพระราชบัญญัติยา พ.ศ.2510 ซึ่งไม่อนุญาตให้มีการโฆษณายาฟาริพิราเวียร์อีกด้วยยาฟาวิพิราเวียร์ ถือเป็นยาสำคัญที่ใช้ในการรักษาผู้ป่วยที่ติดเชื้อไวรัสโควิด 19 จัดเป็นยาควบคุมพิเศษ ที่ไม่ใช่จ่ายให้ผู้ป่วยทุกรายขึ้นอยู่กับดุลยพินิจของแพทย์ เพราะหากใช้ไม่ระวังอาจส่งผลกระทบต่อสุขภาพ และห้ามมีข้อห้ามใช้โดยเฉพาะหญิงตั้งครรภ์ ช่วงไตรมาสแรก ยาฟาวิพิราเวียร์อาจส่งผลกระทบต่อพัฒนาการของเด็กทารกในครรภ์ รวมถึงกรณีกลุ่มผู้ป่วยที่มีปัญหาเกี่ยวกับตับ การใช้ยาจะทำให้ตับทำงานหนักขึ้นได้ จึงแนะนำผู้ป่วยควรรับการวินิจฉัยและประเมินจากแพทย์ เพื่อการรักษาและรับยาที่เหมาะสมตามอาการ ไม่ควรจัดหา หรือซื้อยาฟาวิพิราเวียร์มาใช้เองเด็ดขาด